ชวนซื้อประกันภัยธรรมชาติ
ปัจจุบันมีพายุโซนร้อนที่ทำลายทรัพย์สิน บ้านเรือนของประชาชนในหลายจังหวัด ต้องสูญเสียเงินทองในการซ่อมบ้าน ซึ่งภัยเหล่านี้สามารถหาซื้อความคุ้มครองได้ในตลาดราคาไม่แพง
11 พ.ค. 2558

ปัจจุบันมีพายุโซนร้อนที่ทำลายทรัพย์สิน บ้านเรือนของประชาชนในหลายจังหวัด ต้องสูญเสียเงินทองในการซ่อมบ้าน ซึ่งภัยเหล่านี้สามารถหาซื้อความคุ้มครองได้ในตลาดราคาไม่แพง
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ประชาชนสามารถซื้อประกันอัคคีภัยสำหรับที่อยู่อาศัย (แบบใหม่) ให้ความคุ้มครองภัยธรรมชาติ 4 ภัยเพิ่มเติม ได้แก่ ลมพายุ น้ำท่วม แผ่นดินไหว และลูกเห็บ คุ้มครองในวงเงิน 2 หมื่นบาท ด้วยเบี้ยประกันภัยเพียง 100 บาท/ปี ขอเพียงสร้างความเสียหายต่อทรัพย์สินก็สามารถเคลมได้
นอกจากนี้ ยังได้รับความคุ้มครอง 6 ภัย ซึ่งเป็นภัยตามกรมธรรม์ดั้งเดิม ได้แก่ ไฟไหม้ ฟ้าผ่า ระเบิด ภัยจากยวดยานพาหนะ ภัยจากอากาศยาน และภัยเนื่องจากน้ำ รวมเป็น 10 ภัย
หากต้องการจะซื้อประกันภัยพิบัติที่คุ้มครอง 3 ภัย ได้แก่ น้ำท่วม ที่สร้างความเสียหายมากกว่า 5,000 ล้านบาทต่อเหตุการณ์ที่เกิดขึ้นภายใน 60 วัน หรือมีผู้เรียกร้องค่าสินไหมทดแทนตั้งแต่ 2 รายขึ้นไป แผ่นดินไหวตั้งแต่ 7 ริกเตอร์ขึ้นไป และลมพายุที่มีความเร็วตั้งแต่ 120 กิโลเมตร/ชั่วโมง เบี้ยประกันภัยสำหรับที่อยู่อาศัยอยู่ที่ 0.5% คุ้มครองสูงสุดวงเงิน 1 แสนบาท
สำหรับผลการดำเนินงานของกองทุนส่งเสริมการประกันภัยพิบัติ ถึงวันที่ 22 เม.ย. มีบริษัทที่เข้าร่วมขายประกัน 51 บริษัท มีกรมธรรม์ที่ยังมีความคุ้มครองอยู่ 1.37 ล้านฉบับ ทุนประกันมีความคุ้มครองอยู่ 6.3 หมื่นล้านบาท มีเบี้ยประกันภัยสะสม 1,365 ล้านบาท